**MARCUS AURELIUS OLYMPIUS NEMESIANUS’un Latince olarak kaleme aldığı Eclogalarından Seçmeler:**

**ECLOGA I**

**LUSUS**

**THYMOETHAS**

"Dum fiscella tibi fluviali, Tityre, iunco  
texitur et raucis immunia rura cicadis,  
incipe, si quod habes gracili sub harundine carmen  
compositum. Nam te calamos inflare labello  
Pan docuit versuque bonus tibi favit Apollo.  
Incipe, dum salices haedi, dum gramina vaccae  
detondent, viridique greges permittere campo  
dum ros et primi suadet clementia solis.

**TITYRVS**

Hos annos canamque comam, vicine Thymoeta,  
tu iuvenis carusque deis in carmina cogis?  
Diximus et calamis versus cantavimus olim,  
dum secura hilares aetas ludebat amores.  
Nunc album caput et veneres tepuere sub annis;  
iam mea ruricolae dependet fistula Fauno.  
Te nunc rura sonant; nuper nam carmine victor  
risisti calamos et dissona flamina Mopsi  
iudice me: mecum senior Meliboeus utrumque  
audierat laudesque tuas sublime ferebat.  
Quem nunc emeritae permensum tempora vitae  
secreti pars orbis habet mundusque piorum.  
Quare age, si qua tibi Meliboei gratia vivit,  
dicat honoratos praedulcis tibia manes.

**THYMOETAS**

Et parere decet iussis et grata iubentur.  
Namque fuit dignus senior, quem carmine Phoebus,  
Pan calamis, fidibus Linus aut Oeagrius Orpheus  
concinerent totque acta viri laudesque sonarent.  
Sed quia tu nostrae laudem deposcis avenae,  
accipe quae super haec cerasus, quam cernis ad amnem  
continet, inciso servans mea carmina libro.

**TITYRVS**

Dic age; sed nobis ne vento garrula pinus  
obstrepat, has ulmos potius fagosque petamus.

**THYMOETAS**

Hic cantare libet: virides nam subicit herbas  
mollis ager lateque tacet nemus omne; quieti  
aspice ut ecce procul decerpant gramina tauri  
Omniparens aether et rerum causa, liquores,  
corporis et genetrix tellus, vitalis et aer,  
accipite hos cantus atque haec nostro Meliboeo  
mittite, si sentire datur post fata quietis.  
Nam si sublimes animae caelestia templa  
sidereasque colunt sedes mundoque fruuntur,  
tu nostros adverte modos, quos ipse benigno  
pectore fovisti, quos tu, Meliboee, probasti.  
Longa tibi cunctisque diu spectata senectus  
felicesque anni nostrique novissimus aevi  
circulus innocuae clauserunt tempora vitae.  
Nec minus hinc nobis gemitus lacrimaeque fuere,  
quam si florentes mors invida carperet annos,  
nec tenuit tales communis causa querelas.  
Heu, Meliboee, iaces mortali frigore segnis  
lege hominum, caelo dignus canente senecta  
concilioque deum. Plenum tibi ponderis aequi  
pectus erat. Tu ruricolum discernere lites  
assueras, varias patiens mulcendo querelas.  
Sub te ruris amor, sub te reverentia iuris  
floruit, ambiguos signavit terminus agros.  
Blanda tibi vultu gravitas et mite serena  
fronte supercilium, sed pectus mitius ore.  
Tu, calamos aptare labris et iungere cera  
hortatus, duras docuisti fallere curas.  
Nec segnem passus nobis marcere iuventam  
saepe dabas meritae non vilia praemia musae.  
Saepe etiam senior, ne nos cantare pigeret,  
laetus Phoebea dixisti carmen avena.  
Felix o Meliboee, vale! Tibi frondis odorae  
munera dat lauros carpens ruralis Apollo;  
dant Fauni quod quisque valet, de vite racemos,  
de messi culmos omnique ex arbore fruges;  
dat grandaeva Pales spumantia cymbia lacte,  
mella ferunt Nymphae, pictas dat Flora coronas.  
Manibus hic supremus honor: dant carmina Musae,  
carmina dant Musae, nos et modulamur avena.  
Silvestris te nunc platanus, Meliboee, susurrat,  
te pinus; reboat te quidquid carminis echo  
respondet silvae; te nostra armenta loquuntur.  
Namque prius siccis phocae pascentur in arvis  
vestitusque freto vivet leo, dulcia mella  
sudabunt taxi, confusis legibus anni  
messem tristis hiems, aestas tractabit olivam,  
ante dabit flores autumnus, ver dabit uvas,  
quam taceat, Meliboee, tuas mea fistula laudes.

**TITYRVS**

Perge puer, coeptumque tibi ne desere carmen.  
Nam sic dulce sonas ut te placatus Apollo  
provehat et felix dominam perducat in urbem.  
Iamque hic in silvis praesens tibi Fama benignum  
stravit iter, rumpens livoris nubila pinnis.  
Sed iam Sol demittit equos de culmine mundi,  
fulmineos suadens gregibus praebere liquores".

**Kaynakça**

<https://www.thelatinlibrary.com/nemesianus1.html>